
    PÔVODNÁ PUBLIKÁCIA


     


    Janko Jesenský. Spisy III. Slovenské vydavateľstvo krásnej literatúry. Bratislava 1956. 516 s. Dr. Jozef Felix rediguje edíciu Naši klasici. Ján Ferenčík, šéfredaktor. Michal Chrováth, zodpovedný redaktor. Zlata Maderová, technická redaktorka. Elena Chorvátová korigovala.


    Bibliografické poznámky

  


Juvenilia

Pod tento názov zaraďujeme počiatočné krátke prózy Janka Jesenského, ktoré doteraz nevyšli v pôvodnej alebo prepracovanej podobe v niektorej zo spisovateľových kníh, alebo ktoré sú prepracované v iných knihách tak, že tieto pôvodné prózy predstavujú žánrom i spracovaním osobitné umelecké indivíduum. Nezaraďujeme sem preto prvú uverejnenú Jesenského novelu „Pre jeden fúz“, lebo je aj po prepracovaní totožná s novelou „Talapka“, pojatou do zbierky ZSČ a z podobných príčin ani novely z r. 1897 „Švihák“, „Fraňo Kaška“ a „Taraj“, zaradené po prepracovaní do tej istej zbierky, ani črtu „Balek“, zaradenú bez podstatnej zmeny do N a novelu „Doktor“ v podstatnejšom štylistickom prepracovaní do MR. Nedávame sem taktiež novely z r. 1898 — 1901, pretože sú zaradené všetky do N. Pre Juvenilia ostávajú teda novely „Miško“, „Rezervisti“, „Bez diplomu a s diplomom“ a črta „Cestoval som na Štedrý večer…“. Zaradenie poslednej je odôvodnené nielen tým, že nevyšla nikdy knižne, ale aj pre jej novú, ale ešte nezručne spracovanú tematiku, rozvinutú v intímnej tematike N.

Takto sa nám pre dobu Juvenilií vymedzujú roky 1897 — 1901. Tento termín je plne odôvodnený, keď uvážime, že prevažnú väčšinu prác z tohto obdobia prevzal Jesenský do svojich kníh len po veľmi dôkladnom prepracovaní. Výnimku tvoria anekdotická črta „Balek“ a podobná novela „Štvorylka“, ktoré Jesenský zvládol umelecky dokonale pre ich ľahký námet, a novela „Elenka“ z r. 1900, ktorá je z jeho najhlbších a najdokonalejších prác. Keďže však nevieme iste, kedy bola črta „Cestoval som na prázdniny…“ skutočne napísaná, nemôžeme termín vymedziť presnejšie, čo však nič nemení na tej veci, že najneskôr od r. 1901 všetky svoje krátke prózy Jesenský zaraďuje neskôr do kníh bez podstatnej, a to ani štylistickej zmeny.

 

Miško

Novela „Miško“ vyšla v Ľudových novinách 1897, č. 2, pod šifrou J…ý. Ormisov „Slovník slovenských pseudonymov“ (v ďalšom OSSP) túto Jesenského šifru neuvádza. Novela je taká vzdialená námetom od všetkých ostatných Jesenského prozaických prác, a to aj od tých niekoľkých, ktoré sa aspoň vzdialene dotýkajú dedinskej tematiky, ba i beletrizovaných študentských spomienok, že vzniká vážna pochybnosť, či je novela skutočne od neho. Aj svojou kompozičnou technikou je zo všetkých juvenilií najprimitívnejšia. Naproti tomu ukazuje neobyčajne bystrý pozorovací talent a aj slovník a čiastočne i štylistické zvraty vykazujú charakteristické znaky Jesenského. OSSP neuvádza nijakej podobnej šifry. Za Jesenského autorstvo hovorí aj veľká autorita Riznerova. Rizner bol v stálom styku s Martinom a za Jesenského pobytu v Novom Meste nad Váhom v kancelárii dr. R. Markoviča mohol ho poznať aj osobne. Jesenského styk s Riznerovou neterou Ľudmilou Riznerovou-Podjavorinskou je preukázaný aj jej článkami o Jesenskom a pri úzkych vzťahoch vtedajšej inteligencie je takmer nemožné, že by nebolo došlo aj k osobnému styku medzi Ľ. V. Riznerom a Jesenským. „Miška“ mohol Jesenský napísať dávnejšie pred svojimi prvými príspevkami do Národných novín. Autorov neskorší vzťah ku klasikom a dobové tendencie ľudovýchovné by takýto výber témy u počínajúceho spisovateľa dostatočne vysvetľovali. Nezabúdajme, že Jesenského tematika ostatných jeho prác v spojitosti s formou spracovania je u nás niečo naskrze nového a Jesenského ostatné juvenilia nedajú sa vysvetliť bez vplyvov cudzích literatúr. K uverejneniu v Ľudových novinách mohlo dôjsť už pod vplyvom uverejnenia jeho prvých dvoch noviel „Pre jeden fúz“ a „Doktor“ v 9. a 29. čísle Národných novín 1897. Ľudové noviny vyšli vtedy v I. roč. v Martine a redigoval ich Anton Bielek. „Miško“ má práve tematiku i dikciu bielkovskú a Bielek je akiste nie bez vzťahu k tejto ľudovýchovnej rozprávke. Ľudové noviny aj neskôr rady otláčali Jesenského básne melodickej ľudovej intonácie, ale ani po dôkladnom prezretí nenašli sme v nich už nijakú Jesenského prózu. Zo všetkých uvedených príčin usudzujeme na Jesenského autorstvo „Miška“ a zaradili sme ho do Juvenilií ako zaujímavý doklad Jesenského počiatkov.

 

Rezervisti


Novela ukazuje ešte ťarbavosť v kompozícii, ale má brilantný štýl a charakteristika osôb je tiež výborná. Ctitelia Jesenského noviel ju iste v našom vydaní uvítajú.

 

Bez diplomu a s diplomom

Novela vyšla v besednici Národných novín r. 1897, č. 225 pod šifrou J. J-ský. OSSP ju neuvádza v zozname Jesenského šifier, v BPS je zaznačená. Jesenský ju nezaradil do nijakej zbierky, ale v štylisticky prepracovanej podobe a so zmenenými menami ju použil v RD bez záveru námetove celú ako kap. XIII. zv. I, pod názvom „Prevrhnutá brička“. Ivan Potocký tu vystupuje ako Ján Landík, Milka Josipovičová pod menom Želka Petrovičová, tetka Breznická ako Kornélia Miklová, Dubrovanov ako Dubec. Záver použil Jesenský v záverovej partii románu. Odkiaľ vzal autor námet, nie je známe, ale neskoršie použitie v RD v spojitosti s Landíkom, ktorý je do značnej miery jeho štylizovaným autoportrétom, poukazoval by na osobnú skúsenosť. Aforizmus v rozprávke: „Keď človek vie ľúbiť, nemôže sa ešte ženiť, keď sa môže ženiť, nevie už ľúbiť, a tak je to i s vydajom, keď dievča potrebovalo by len dvoje pekných očí a svieže líca, musí čakať najmenej päť rokov, ale ak sa chce hneď vydať (keď má pekné líca, dobre), potrebuje aspoň desaťtisíc, výpravu, náradie čo len z Viedne objednané“ — je kľúčom k celej sérii ľúbostných noviel a mnohých jeho básní.

Novela ukazuje stopy neistoty v charakteristike i v kompozícii, ale v štýle je bezchybná, neobyčajne vtipná a dojímavá. Jesenský ju sotva vynechal vo svojich zbierkach z umeleckých príčin, pravdepodobne o tom rozhodol ohľad na osoby z vtedajšej slovenskej spoločnosti, ktoré by sa boli v rozprávke poznali. Nemohol však námetu odolať a použil ho neskôr, keď ho transponoval do celkom nových pomerov ČSR. Nesúlad sa mu nepodarilo celkom odstrániť a pozornejšieho čitateľa „Demokratov“ zarazí, ako mohol celkom mladý Landík prežiť mladosť v Uhorsku v štýle života osemdesiatych a deväťdesiatych rokov a súčasne byť koncipientom koncom dvadsiatych rokov ČSR. Ináč aj žánrom je táto novela osobitným umeleckým indivíduom, preto ju zaraďujeme do Juvenilií.

 

Cestoval som na Štedrý večer…

Črta vyšla v Národných novinách 1901, č. 151 bez titulu a s podpisom J. Jesenský. Zaznačujú ju A. Halašove DBP i Ferienčikovej BJJ.

Poznámky k jazykovej úprave










Vcelku urobili sme tieto zmeny:

